ID-DEĊIŻJONI TAL-KUMMISSJONI
tal-26 ta' Ottubru 2004
li tistabbilixxi disposizzjonijiet ta' applikazzjoni tad-Direttiva 93/25/KEE tal-Kunsill fir-rigward ta' l-istħarriġ statistiku fuq il-bhejjem u l-produzzjoni tas-settur tan-nagħaġ u tal-mogħoż
(innotifikata fid-dokument bin-numru C(2004) 4092)
(Test b'rilevanza ghaz-ZEE)
(2004/747/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 93/25/KEE tal-Kunsill ta' l-1 ta' Ġunju 1993 dwar l-istħarriġ statistiku li għandu jitwettaq fil-qasam tal-produzzjoni tan-nagħaġ u l-mogħoż (1), u b'mod speċjali l-paragrafu 2 ta' l-Artikolu 2 fiha msemmi, il-paragrafi 2 u 3 ta' l-Artikolu 3 fiha msemmi, l-Artikolu 7 fiha msemmi, u l-paragrafu 3 ta' l-Artikolu 13 fiha msemmi,
Billi:
(1)
Għall-eżekuzzjoni ta' l-istħarriġ maħsub fid-Direttiva 93/25/KEE, hemm il-bżonn ta' definizzjonijiet preċiżi. Għalhekk jaqbel li jiġi stabbilit liema rziezet se jidħlu fil-qasam mistħarreġ. Barra minn hekk, jaqbel li jiġu definiti b'mod preċiż il-kategoriji differenti għat-tqassim tar-riżultati ta' l-istħarriġ kif ukoll il-kategoriji skond il-kobor tal-merħliet u s-subdiviżjonijiet territorjali li fuq il-bażi tagħhom l-Istati Membri jiġbru r-riżultati ta' l-istħarriġ statistiku li jwettqu b'intervalli regolari. Sabiex jiġu stabbiliti l-istatistiċi tal-qtil tal-bhejjem jaqbel li tkun disponibbli definizzjoni unika tal-piż tal-karkassa.
(2)
Minħabba l-adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja, hemm bżonn li jsir ċertu addattar tekniku.
(3)
Ir-Regolament (KE) Nru 1059/2003 tal-Parlament Ewropew u tal-Kunsill (2) jistabbilixxi nomenklatura komuni ta' l-unitajiet territorjali statistika (NUTS) għall-Istati Membri; għalhekk, hemm bżonn li l-livelli reġjonali definiti fil-passat jiġu sostitwiti bin-nomenklatura l-ġdida NUTS.
(4)
Jaqbel li tkun revokata d-Deċiżjoni 2003/597 KE tal-Kummissjoni ta' l-4 Awissu 2003 li tistabbilixxi disposizzjonijiet ta' applikazzjoni tad-Direttiva 93/25/KEE tal-Kunsill fir-rigward ta' l-istħarriġ statistiku fuq il-bhejjem u l-produzzjoni tas-settur tan-nagħaġ u l-mogħoż (3).
(5)
Din id-Deċiżjoni taqbel ma' l-opinjoni tal-Kumitat Permanenti ta' l-Istatistika Agrikola,
ADOTTAT DIN ID-DEĊIŻJONI:
Artikolu 1
1. Razzett fis-sens tal-paragrafu 2 ta' l-Artikolu 2 tad-Direttiva 93/25/KEE hu unità tekniko-ekonomika taħt tmexxija unika u li tipproduċi prodotti agrikoli.
2. L-istħarriġ maħsub fil-paragrafu 1 ta' l-Artikolu 1 tad-Direttiva 93/25/KEE jittratta dwar:
a)
l-irziezet li l-uċuħ tagħhom huma ta' ettaru jew iktar;
b)
l-irziezet li l-uċuħ tagħhom huma ta' inqas minn ettaru, jekk jipproduċu f'ċertu qies għall-bejgħ jew jekk l-unità ta' produzzjoni tagħhom taqbeż ċerti limiti fiżiċi.
3. L-Istati Membri li jixtiequ jużaw limitu ieħor għall-istħarriġ tagħhom jintrabtu li jistabbilixxu dan il-limitu b'tali mod li jiġu esklużi biss l-iżgħar irziezet li l-kontribuzzjoni tagħhom fil-marġini totali standard - fis-sens tad-Deċiżjoni 85/377/KEE tal-Kummissjoni (4)- ta' l-Istat Membru konċernat hi globalment ta' l-iżjed 1 %.
Artikolu 2
Id-definizzjonijiet tal-kategoriji tan-nagħaġ u l-mogħoż maħsuba fil-paragrafu 1 ta' l-Artikolu 3 u fil-paragrafu 2 ta' l-Artikolu 13 tad-Direttiva 93/25/KEE jidhru fl-Anness I ta' din id-Deċiżjoni.
Artikolu 3
Għas-subdiviżjonijiet territorjali maħsuba fil-paragrafu 1 ta' l-Artikolu 7 tad-Direttiva 93/25/KEE, l-Istati Membri jsegwu l-livell tan-nomenklatura komuni ta' l-unitajiet territorjali statistiċi (NUTS) definit fl-Anness II ta' din id-Deċiżjoni.
Huma eżentati milli jistabbilixxu riżultati għar-reġjuni li l-merħliet tagħhom jammontaw għal inqas minn 1 % tal-merħliet fin-nazzjon.
Artikolu 4
Il-kategoriji tal-kobor tal-merħliet maħsuba fil-paragrafu 1 ta' l-Artikolu 10 tad-Direttiva 93/25/KEE jidhru fl-Anness III ta' din id-Deċiżjoni.
Artikolu 5
Il-piż tal-karkassa maħsub fil-paragrafu 1 ta' l-Artikolu 13 tad-Direttiva 93/25/KEE hu l-piż tal-friża tal-ġisem tal-bhima maqtula wara li tiġi żvinata, li titqaxxar u li jitneħħew l-imsaren u r-ras (separata fil-livell tal-ġog atlanto-oċċipitali), is-saqajn (maqtugħa fil-livell tal-ġogi tax-xikel jew tal-pali), id-denb (maqtugħ bejn is-sitt u s-seba' vertebri tad-denb), il-bżieżel u l-organi ġenitali. Il-kliewi u x-xaħam tal-kliewi huma inklużi fil-karkassa.
Artikolu 6
Id-Deċiżjoni 2003/597/KE hi revokata.
Ir-referenzi magħmula għad-Deċiżjoni revokata għandhom jitqiesu daqs li kieku kienu magħmula għal din id-Deċiżjoni.
Artikolu 7
Din id-Deċiżjoni hi indirizzata lill-Istati Membri.
Magħmula fi Brussell, fis-26 ta' Ottubru 2004.